สูงวัยรายได้น้อย ForOldy ให้เช่าของใช้จำเป็น
โดย...โพสต์ทูเดย์WEALTH
24 เม.ย. 2560

โดย...โพสต์ทูเดย์WEALTH คงไม่มีใครอยากให้ถึงวันที่ต้อง “นอนติดเตียง” แต่เมื่อถึงวัยหนึ่งก็ยากจะหลีกเลี่ยง รวมถึงค่าใช้จ่ายที่จะเกิดขึ้นในวันนั้นด้วย เพราะหลายอย่างต้องซื้อใหม่ ไม่ว่าจะเป็นเตียงผู้ป่วย ที่นอนลม รถเข็นนั่ง และอุปกรณ์ช่วยชีวิตอย่างอื่น เช่น เครื่องผลิตออกซิเจน เครื่องดูดเสมหะรวมๆ กันแล้วอาจจะ “ร่วมแสน”แต่ถ้าไม่มีเงินก้อนเตรียมไว้สำหรับค่าใช้จ่ายส่วนนี้ก็ยังพอมีทางออก โดยการเช่ามาใช้ ซึ่งในปัจจุบันมีผู้ให้บริการอยู่หลายราย และหนึ่งในนั้น คือ “ร้านคุณตาคุณยาย” ซึ่งเป็นกิจกรรมเพื่อสังคมในโครงการเพื่อผู้สูงอายุ – ForOldy ที่มี อรนุช เลิศกุลดิลก เป็นผู้ก่อตั้งโครงการ“ForOldy เกิดจากการที่กลุ่มคนเล็กๆ อยากให้ผู้สูงอายุมีคุณภาพชีวิตที่ดีขึ้น จึงเปิดร้านคุณตาคุณยาย เพื่อระดมทุนและรับบริจาคอุปกรณ์เครื่องใช้สำหรับผู้สูงอายุมือสอง และนำออกให้ผู้สูงอายุที่มีรายได้น้อยเช่าในราคาประหยัด โดยมีทั้งการเช่าระยะสั้นและระยะยาว” อรนุช กล่าวอัตราค่าบริการจึงต่ำกว่าค่าเช่าจากผู้ประกอบการเอกชนทั่วๆ ไป เช่นเตียงผู้ป่วย มัดจำ 5,000 บาท ค่าเช่าเดือนแรก 1,000 บาท หลังจากนั้นเดือนละ 500 บาทรถเข็นนั่ง มัดจำ 3,000 บาท ค่าเช่า 5 วันแรกวันละ 100 บาท หลังจากนั้นวันละ 50 บาท 


อรนุช เล่าว่า ในการให้บริการเช่าในช่วงแรกยังไม่มีระบบการมัดจำ แต่มีคนที่เช่าไปไม่เอามาคืน จึงจำเป็นต้องมีมัดจำ แต่เงินมัดจำก็ไม่ได้เอาไปใช้หมุนเวียนในโครงการ“จากประสบการณ์ของคุณแม่ช่วงก่อนที่จะเสียชีวิต อยากจะพาท่านออกมาเที่ยว ก็ต้องมีรถเข็น จะไปซื้อราคาถูกๆ มาใช้ ผู้สูงอายุก็นั่งไม่สบาย ไม่อยากออกไปเที่ยว แต่ถ้าจะซื้อของที่ดีก็ราคาสูง เพราะฉะนั้นการเช่าน่าจะเป็นทางเลือกที่ดี และยังเป็นการหมุนเวียนกันใช้ ไม่เปลืองทรัพยากร” อรนุช กล่าวอย่างไรก็ตาม อรนุช บอกว่า ในปัจจุบันมีความต้องการใช้อุปกรณ์สำหรับผู้สูงอายุมาก แต่ของที่มีให้เช่ายังไม่เพียงพอ โดยเฉพาะเครื่องผลิตออกซิเจนและอุปกรณ์การแพทย์ ทางโครงการจึงเปิดรับบริจาคผ่านทางเทใจดอทคอมจำนวนเงินทุนที่ต้องการ 324,500 บาท โดยจะนำไปซื้อเครื่องผลิตออกซิเจนขนาด 5 ลิตร 1 เครื่อง มูลค่า 3.5 หมื่นบาท เครื่องผลิตออกซิเจนขนาด 10 ลิตร 2 เครื่อง มูลค่า 9 หมื่นบาท เตียงผู้ป่วย 5 หลัง มูลค่า 1.1 แสนบาท และรถเข็นนั่ง 5 ตัว มูลค่า 6 หมื่นบาท (และค่าดำเนินการเทใจดอทคอม 10% เป็นเงิน 2.95 หมื่นบาท)“จากการดำเนินการกิจการร้านคุณตาคุณยาย พบว่าผู้สูงอายุที่เจ็บป่วยเมื่อจะต้องออกจากโรงพยาบาลเพื่อกลับมาพักรักษาตัวที่บ้านมีความจำเป็นต้องใช้อุปกรณ์ต่างๆ เช่น เตียงนอนผู้ป่วย เครื่องผลิตออกซิเจน ซึ่งหากจะต้องซื้อหาในเวลาคราวเดียวกันก็จะต้องใช้เงินจำนวนมาก โดยเฉพาะเครื่องผลิตออกซิเจน เตียงสำหรับผู้ป่วย และรถเข็นในผู้สูงอายุบางคนก็ไม่ได้ใช้ในระยะยาว ประกอบกับมีผู้บริจาคเครื่องผลิตออกซิเจนมีจำนวนน้อยมาก จึงทำให้ไม่เพียงพอต่อความต้องการของผู้สูงอายุที่ป่วยและต้องการใช้”ทั้งนี้ หากสนใจร่วมบริจาคสามารถเข้าไปที่ https://taejai.com/th/d/foroldy/ (ขั้นต่ำ 250 บาท)หากต้องการบริจาคเป็นสิ่งของเครื่องใช้จำเป็น หรืออุปกรณ์เครื่องใช้ที่เลิกใช้แล้ว ติดต่อไปที่ร้านคุณตาคุณยาย บ้านเลขที่ 53/1 ซอยรามอินทรา 58 แยก 3-13 ถนนรามอินทรา แขวงรามอินทรา เขตคันนายาว กรุงเทพมหานคร 10230 หมายเลขโทรศัพท์ 08-7591-5658, 09-5150-2590 หรือแจ้งผ่าน ทางเฟซบุ๊ก www.facebook.com/foroldy หรือ [email protected]นอกจาก “ร้านคุณตาคุณยาย” แล้ว โครงการเพื่อผู้สูงอายุ - forOldy ยังมีศูนย์เพลินวัย เพื่อทำกิจกรรมสำหรับผู้สูงอายุและครอบครัว โดยรายได้ธุรกิจจะนำไปใช้พัฒนาคุณภาพชีวิตผู้สูงอายุ เช่น ส่งเสริมการรวมกลุ่มผู้สูงอายุ การดูแลซึ่งกันและกันในชุมชน อาสาสมัครดูแลผู้สูงอายุที่บ้าน กองทุนอุ่นใจเพื่อการฌาปนกิจ และกองทุนเพื่อนช่วยเพื่อน